CELEX: 32020R1423
Language: sl
Date: 2019-03-14 00:00:00
Title: Delegirana uredba Komisije (EU) 2020/1423 z dne 14. marca 2019 o dopolnitvi Direktive (EU) 2015/2366 Evropskega parlamenta in Sveta v zvezi z regulativnimi tehničnimi standardi o merilih za imenovanje osrednjih kontaktnih točk na področju plačilnih storitev in o funkcijah teh osrednjih kontaktnih točk (Besedilo velja za EGP)

9.10.2020   
               
               
                  SL
               
               
                  Uradni list Evropske unije
               
               
                  L 328/1
               
            
         DELEGIRANA UREDBA KOMISIJE (EU) 2020/1423
         z dne 14. marca 2019
         o dopolnitvi Direktive (EU) 2015/2366 Evropskega parlamenta in Sveta v zvezi z regulativnimi tehničnimi standardi o merilih za imenovanje osrednjih kontaktnih točk na področju plačilnih storitev in o funkcijah teh osrednjih kontaktnih točk
         (Besedilo velja za EGP)
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Direktive (EU) 2015/2366 Evropskega parlamenta in Sveta z dne 25. novembra 2015 o plačilnih storitvah na notranjem trgu, spremembah direktiv 2002/65/ES, 2009/110/ES ter 2013/36/EU in Uredbe (EU) št. 1093/2010 ter razveljavitvi Direktive 2007/64/ES (1) in zlasti člena 29(7) Direktive,
         ob upoštevanju naslednjega:
         
                     (1)
                  
                  
                     Zahteva po imenovanju osrednje kontaktne točke v skladu s členom 29(4) Direktive (EU) 2015/2366 bi morala biti sorazmerna z doseganjem ciljev navedene direktive brez ustvarjanja nepotrebnih bremen za plačilne institucije, ki poslujejo čezmejno. Zato je primerno določiti sorazmerna merila v obliki mejnih vrednosti, ki se nanašajo na obseg in vrednost transakcij, izvršenih v državi članici gostiteljici prek zastopnikov, in na število zastopnikov s sedežem v državi članici gostiteljici. Ker lahko pristojni organ države članice gostiteljice od plačilnih institucij zahteva, da poročajo o dejavnostih, ki se opravljajo na ozemlju te države članice, v skladu s členom 29(2) Direktive (EU) 2015/2366, ima ta organ na voljo sredstva za pridobitev informacij, potrebnih za uporabo takih meril. Zato bi bilo treba določiti te mejne vrednosti za dopolnitev člena 29(4) Direktive (EU) 2015/2366.
                  
               
                     (2)
                  
                  
                     Kadar država članica v skladu s členom 29(4) Direktive (EU) 2015/2366 zahteva imenovanje osrednje kontaktne točke, bi morala ta osrednja kontaktna točka zagotavljati predvsem ustrezno komunikacijo in sporočanje informacij glede spoštovanja zahtev iz naslovov III in IV navedene direktive v državi članici gostiteljici, vključno s poročevalskimi obveznostmi plačilne institucije, ki imenuje kontaktno točko, do pristojnih organov države članice gostiteljice. Prav tako bi morala zagotavljati osrednjo koordinacijo med plačilno institucijo, ki imenuje kontaktno točko, in pristojnimi organi matične države članice in države članice gostiteljice, da bi se olajšal nadzor plačilnih storitev, ki se v državi članici gostiteljici opravljajo prek zastopnikov na podlagi uresničevanja pravice do ustanavljanja. V ta namen bi morala plačilna institucija zagotoviti, da se osrednji kontaktni točki zagotovijo potrebna sredstva in da ima dostop do ustreznih poročevalskih podatkov, da bi izpolnjevala svoje obveznosti iz Direktive (EU) 2015/2366.
                  
               
                     (3)
                  
                  
                     Ta uredba temelji na osnutku regulativnih tehničnih standardov, ki ga je Komisiji predložil Evropski bančni organ (EBA).
                  
               
                     (4)
                  
                  
                     EBA je opravil odprta javna posvetovanja o osnutku regulativnih tehničnih standardov, na katerem temelji ta uredba, analiziral morebitne povezane stroške in koristi ter zaprosil za mnenje interesno skupino za bančništvo, ustanovljeno v skladu s členom 37 Uredbe (EU) št. 1093/2010 Evropskega parlamenta in Sveta (2) –
                  
               SPREJELA NASLEDNJO UREDBO:
         
            Člen 1
            Merila za določanje, kdaj je primerno imenovati osrednjo kontaktno točko
            Za namene člena 29(4) Direktive (EU) 2015/2366 se zahteva, da plačilne institucije imenujejo osrednjo kontaktno točko, šteje za primerno samo, če je izpolnjeno eno ali več naslednjih meril:
            
                        (a)
                     
                     
                        skupno število zastopnikov, prek katerih plačilna institucija opravlja katero od plačilnih storitev iz Priloge I k Direktivi (EU) 2015/2366 v državi članici gostiteljici na podlagi uresničevanja pravice do ustanavljanja, je enako ali večje od 10;
                     
                  
                        (b)
                     
                     
                        skupna vrednost plačilnih transakcij, vključno s plačilnimi transakcijami, ki se odredijo pri opravljanju storitev odreditve plačil, ki jih je plačilna institucija v državi članici gostiteljici v zadnjem poslovnem letu izvršila prek zastopnikov v državi članici gostiteljici, ki poslujejo bodisi na podlagi uresničevanja pravice do ustanavljanja bodisi svobode opravljanja storitev, presega 3 milijone EUR in plačilna institucija uporablja vsaj dva od teh zastopnikov na podlagi uresničevanja pravice do ustanavljanja;
                     
                  
                        (c)
                     
                     
                        skupno število plačilnih transakcij, vključno s številom plačilnih transakcij, ki se odredijo pri opravljanju storitev odreditve plačil, ki jih je plačilna institucija v državi članici gostiteljici v zadnjem poslovnem letu izvršila prek zastopnikov v državi članici gostiteljici, ki poslujejo bodisi na podlagi uresničevanja pravice do ustanavljanja bodisi svobode opravljanja storitev, presega 100 000 in plačilna institucija uporablja vsaj dva od teh zastopnikov na podlagi uresničevanja pravice do ustanavljanja.
                     
                  
         
            Člen 2
            Funkcije osrednje kontaktne točke
            
               1.   Osrednja kontaktna točka, imenovana v skladu s členom 29(4) Direktive (EU) 2015/2366, opravlja vse naslednje funkcije:
               
                           (a)
                        
                        
                           za namene poročevalskih obveznosti plačilne institucije, ki je imenovala kontaktno točko, do pristojnih organov države članice gostiteljice v skladu s členom 29(2) Direktive (EU) 2015/2366 deluje kot enotni ponudnik in enotna točka zbiranja podatkov v zvezi s storitvami, ki se v državi članici gostiteljici opravljajo prek zastopnikov na podlagi uresničevanja pravice do ustanavljanja;
                        
                     
                           (b)
                        
                        
                           deluje kot enotna kontaktna točka plačilne institucije, ki jo je imenovala, v komunikaciji s pristojnimi organi matične države članice in države članice gostiteljice v zvezi s plačilnimi storitvami, ki se v državi članici gostiteljici opravljajo prek zastopnikov na podlagi uresničevanja pravice do ustanavljanja, vključno z zagotavljanjem dokumentov in informacij pristojnim organom na njihovo zahtevo;
                        
                     
                           (c)
                        
                        
                           podpira pristojne organe pri pregledih poslovanja na kraju samem pri zastopnikih plačilne institucije, ki je imenovala kontaktno točko, ki v državi članici gostiteljici poslujejo na podlagi uresničevanja pravice do ustanavljanja, in pri izvajanju vseh nadzornih ukrepov, ki jih sprejmejo pristojni organi matične države članice ali države članice gostiteljice v skladu z Direktivo (EU) 2015/2366.
                        
                     
            
               2.   Plačilne institucije zagotovijo, da ima osrednja kontaktna točka zadostna sredstva in dostop do vseh podatkov, potrebnih za izvajanje funkcij iz člena 29(4) Direktive (EU) 2015/2366, ki so podrobneje opredeljene v odstavku 1 tega člena.
            
         
         
            Člen 3
            Začetek veljavnosti
            Ta uredba začne veljati dvajseti dan po objavi v Uradnem listu Evropske unije.
         
         
            Ta uredba je v celoti zavezujoča in se neposredno uporablja v vseh državah članicah.
            V Bruslju, 14. marca 2019
            
               
                  Za Komisijo
               
               
                  Predsednik
               
               Jean-Claude JUNCKER
            
         
         
            (1)  UL L 337, 23.12.2015, str. 35.
         
            (2)  Uredba (EU) št. 1093/2010 Evropskega parlamenta in Sveta z dne 24. novembra 2010 o ustanovitvi Evropskega nadzornega organa (Evropski bančni organ) in o spremembi Sklepa št. 716/2009/ES ter razveljavitvi Sklepa Komisije 2009/78/ES (UL L 331, 15.12.2010, str. 12).